《梅魂次周斐然韵》
元代·方回

搜香索影夜凝神，楚些招还萼绿真。
月底似逢和靖老，风前恍见寿阳人。
清寒不类巫山梦，素豔全非洛浦尘。
尤物有灵生幻相，凭谁貌取补之春。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。